ИЗБОРНОМ ВЕЋУ

ФАКУЛТЕТА ОРГАНИЗАЦИОНИХ НАУКА

**Предмет:** Извештај Комисије о пријављеним кандидатима за избор у звање **сарадника у настави** за ужу научну област **Индустријско и менаџмент инжењерство.**

Одлуком Изборног већа Факултета организационих наука **05-02 бр. 4/121-1 од 20.11.2024.** године именовани смо за чланове Комисије за припрему Извештаја о избору **једног сарадника у звање сарадника у настави** на одређено време од једне године, са пуним радним временом, за ужу научну област **Индустријско и менаџмент инжењерство** (у даљем тексту: Комисија).

Комисија у саставу:

1. др Иван Томашевић, ванредни професор Факултета организационих наука Универзитета у Београду, председник
2. др Барбара Симеуновић, ванредни професор Факултета организационих наука Универзитета у Београду, члан
3. др Драган Д. Милановић, редовни професор Машинског факултета Универзитета у Београду, члан

након увида у конкурсни материјал, подноси следећи

**И З В Е Ш Т А Ј**

На расписани конкурс за избор једног сарадника у звање сарадника у настави за ужу научну област Индустријско и менаџмент инжењерство на Факултету организационих наука, Универзитета у Београду, који је објављен у огласним новинама Националне службе за запошљавање „Послови“ бр. 1120-1121 од 27.11.2024. године, са роком трајања од 15 дана, у предвиђеном року пријавио се један кандидат: **Немања Тулимировић**. На основу прегледа достављене документације, подносимо следећи извештај о кандидату.

# Подаци о кандидату Немањи Тулимировићу

## **А. Биографија кандидата**

Немања Тулимировић рођен је 5. октобра 2001. године у Београду. Основну школу „Веселин Маслеша” завршио је 2016. године са одличним успехом. Након завршене основне школе, уписује Дванаесту београдску гимназију, општи смер, коју завршава 2020. године, такође са одличним успехом. Године 2020. уписује Факултет организационих наука Универзитета у Београду, студијски програм Менаџмент и организација, где се након завршене прве године студија опредељује за модул Операциони менаџмент. Све испите положио је са коначном просечном оценом 9,72. Септембра 2024. године успешно је одбранио дипломски рад на тему „Унапређивање производних процеса комбиновањем лин приступа и симулације дискретних догађаја” са оценом 10, тиме стекавши звање дипломираног инжењера организационих наука. За изузетан успех постигнут на основним студијама, као један од најбољих студената, истакнут је и награђен од стране Факултета. Октобра 2024. године уписује мастер студије на Факултету организационих наука, студијски програм Организација и менаџмент консалтинг, модул Менаџмент пословних процеса.

Током друге године студија, школске 2021/22. године, изабран је за студента ментора где је пружао подршку студентима прве године при прилагођавању на услове студирања. У анкети о задовољству радом студента ментора, студенти прве године су оценили његов рад просечном оценом 5,0. Од почетка друге године студија па све до краја студирања био је прималац стипендије Министарства просвете, науке и технолошког развоја.

Течно говори и пише на енглеском језику, и поседује напредно знање рада на рачунару.

Као студент волонтер учествовао је у организацији *4.* *LEAN & KAIZEN* конгреса 2022. године. Од новембра 2021. до октобра 2022. био је активан члан студентске организације *Case Study Club* где је учествовао у предавањима и радионицама на тему решавања пословне студије случаја и реализацији интерних пројеката.

Поред студија, активно се бави спортом. Учесник је полумаратона а током лета 2024. године, за четири дана, успешно је бициклом прешао пут од Београда до Подгорице. Током похађања основне и средње школе бавио се ватерполом. Након уписа основних академских студија учлањује се у ватерполо секцију на Факултету организационих наука. Области интересовања и истраживања у слободно време су му историја и теологија.

## **Б. Радно искуство**

Од фебруара 2023. до октобра 2024. године био је ангажован као сарадник ван радног односа (демонстратор) на Катедри за индустријско и менаџмент инжењерство, где је учествовао у организацији и реализацији наставе на предметима: Производни системи, Инжењеринг процеса, Основе индустријског инжењерства, Континуално унапређивање производње и Лин производња и услуге. У вредновањима педагошког рада наставника и сарадника, кроз анонимне студентске анкете, Немања Тулимировић је током целокупног периода ангажовања на крају сваког семестра оцењиван високим просечним оценама на свим предметима (изнад 4,8 на скали од 1 до 5). Стручну праксу обавио је у Центру за инжењеринг процеса при поменутој Kатедри.

Као члан консултантског тима радио је на пројекту „Идентификација и мапирање пословних процеса” у компанији Трансфера од јануара 2023. до јуна 2023. године. Од августа 2024. до октобра 2024. учествовао је у изради спредшит апликације за организацију одбрана завршних дипломских и мастер радова за потребе Факултета.

## **Ц. Библиографија научних и стручних радова**

Немања Тулимиривић је аутор или коаутор 3 научна рада саопштена на међународним конференцијама:

* **Tulimirović. N,** Tomašević, I, Gatić. M.(2024). Combining Lean and Discrete-Event Simulation in Manufacturing Processes: A Systematic Literature Review. In M. Kostić-Stanković, I. Mijatović & J. Krivokapić (Eds.), Conference proceedings of the XIX International Symposium Symorg: *Unlocking the Hidden Potentials Of Organization Through Merging Of Humans And Digitals*. (pp- 663-668). Zlatibor: Faculty of Organizational Sciences. ISBN: 978-86-7680-411-5.
* Stojanović, D., Tomašević, I., Simeunović, B., Jovanović, I., **Tulimirović, N.**, & Slović, D. (2024). Evolving paradigms in business process management: a decade of transformation in Serbia, 2012-2022. Proceedings of 27th Excellence In Services International Conference (EISIC), (Formerly Toulon-Verona Conference), 1-15. University of Bergamo, Bergamo, Italy, August 29.- 30. 2022. ISBN: 979-10-415-5220-7.
* Jovanović, I., Simeunović, B., Gatić, M., **Tulimirović, N**., & Slović, D. (2023). Lean implementation in Hospitality: challenges and future directions. *The 26th Excellence In Services International Conference (EISIC)*. University of West Scotland, Paisley Campus, 31st August–1st September 2023. ISBN: 979-12-2103-905-4.

Аутор је једног научног рада саопштеног на домаћој конференцији:

* **Tulimirović. N,** Tomašević, I, & Slović, D. (2023). Razvoj modela životnog ciklusa BPM-RPA. *XIV Skup privrednika i naučnika SPIN’23 - digitalni i zeleni razvoj*. Zbornik radova. Fakultet organizacionih nauka, Beograd, (str. 822-831). ISBN 978-86-7680-446-7.

# ЗАКЉУЧНО МИШЉЕЊЕ И ПРЕДЛОГ КОМИСИЈЕ

Прегледом приложене документације, Комисија је утврдила да се на конкурс у предвиђеном року пријавио један кандидат Немања Тулимировић. Кандидат је приложио комплетну документацију тражену конкурсом.

Комисија је размотрила пријаву, као и конкурсну документацију кандидата по релевантним критеријумима за избор у звање сарадника у настави за ужу научну област Индустријско и менаџмент инжењерство.

Немања Тулимировић је завршио основне академске студије на Факултету организационих наука, на студијском програму Менаџмент и организација, студијска група Операциони менаџмент и стекао звање дипломирани инжењер организационих наука. Први ниво студија завршио је са коначном просечном оценом 9,72 (девет и 72/100), и за изузетан успех постигнут на основним студијама је, као један од најбољих студената, истакнут и награђен од стране Факултета. Кандидат је тренутно студент мастер академских студија на студијском програму Организација и менаџмент консалтинг, модул Менаџмент пословних процеса.

Разматрајући формалне услове за избор сарадника у настави прописане Законом о високом образовању и Статутом Факултета организационих наука, да Факултет бира у звање сарадника у настави студента мастер академских студија или специјалистичких академских студија који је студије првог степена завршио са просечном оценом најмање осам (8), Комисија је закључила да кандидат Немања Тулимировић испуњава све формалне услове.

Кандидат такође поседује искуство у организовању и извођењу наставе на основним академским студијама на предметима из области Индустријског и менаџмент инжењерства, као и научну усмереност на ужу научну област Индустријско и менаџмент инжењерство, што се види из списка радова које је доставио.

На основу увида у документацију, узимајући у обзир формалне услове, претходно стечено образовање, академско искуство, објављене научне и стручне радове, и њихову усклађеност са облашћу за коју је расписан Конкурс, затим, искуство у наставном и педагошком раду и реализоване пројекте, Комисија предлаже Декану и Изборном већу Факултета организационих наука Универзитета у Београду да се прихвати Извештај Комисије за избор Немање Тулимировића у звање сарадника у настави на Факултету организационих наука Универзитета у Београду, за ужу научну област Индустријско и менаџмент инжењерство, на одређено време од једне године, са пуним радним временом.

У Београду, 16.12.2024. године.

**ЧЛАНОВИ КОМИСИЈЕ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ др Иван Томашевић, ванредни професор – председник

Универзитет у Београду – Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ др Барбара Симеуновић, ванредни професор – члан Универзитет у Београду – Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ др Драган Д. Милановић, редовни професор – члан

Универзитет у Београду – Машински факултет